Likumprojekts

**Grozījumi Lauku atbalsta dienesta likumā**

Izdarīt Lauku atbalsta dienesta likumā (Latvijas Republikas Saeimas un Ministru Kabineta Ziņotājs, 2000, 11. nr.; 2001, 13. nr.; 2003, 9. nr.; 2004, 10. nr.; 2005, 2.nr.; 2006, 22.nr.; 2008, 8.nr.; 2009, 97. nr.) šādus grozījumus:

1. papildināt likumu ar 3.1 pantu šādā redakcijā:

**“3.1 Elektroniskā pieteikšanās sistēma**

(1) Dienests, lai uzlabotu valsts atbalsta un Eiropas Savienības atbalsta pārraudzības efektivitāti, izveido un uztur speciālo tiešsaistes formu – elektronisko pieteikšanās sistēmu.

(2) Atbalsta pretendenti iesniegumu valsts atbalsta un Eiropas Savienības atbalsta saņemšanai, kā arī tam pievienotos dokumentus iesniedz Dienestā, izmantojot elektronisko pieteikšanās sistēmu, ja vien attiecīgā atbalsta piešķiršanas kārtību reglamentējošajos normatīvajos aktos nav paredzēts, ka iesniegumu iesniedz papīra formā. Iesniegumam un tam pievienotajiem dokumentiem, kas iesniegti, izmantojot elektronisko pieteikšanās sistēmu, ir juridisks spēks arī bez rekvizīta “paraksts”.”

2. Izslēgt 4. panta pirmās daļas 6. punktu un 9. punktu.

3. Papildināt noteikumus ar 12.1 pantu šādā redakcijā:

**“12.1 Dienesta izdotā administratīvā akta un citu lēmumu un dokumentu paziņošana, izmantojot elektroniskos sakarus**

1. Dienests lēmumu par valsts atbalsta un Eiropas Savienības atbalsta piešķiršanu, kā arī ar to saistītu informāciju paziņo atbalsta pretendentam, izmantojot elektronisko pieteikšanās sistēmu, vienlaikus nodrošinot attiecīgās saziņas un dokumenta pieejamību atbalsta pretendenta oficiālās elektroniskās adreses kontā.
2. Dienesta sagatavotie un elektroniskās pieteikšanās sistēmā ievietotie dokumenti ir derīgi bez paraksta.”

4. Aizstāt 14.panta otrajā daļā vārdus un skaitļus “Padomes regulā Nr. 1290/2005 par kopējās lauksaimniecības politikas finansēšanu un Komisijas regulā Nr. 885/2006, ar ko reglamentē noteikumus par to, kā piemērot Padomes regulu (EK) Nr. 1290/2005 attiecībā uz maksājumu aģentūru un citu struktūru akreditāciju un ELGF un ELFLA grāmatojumu noskaidrošanas prasības” ar vārdiem un skaitļiem “Eiropas Parlamenta un Padomes 2013. gada 17. decembra Regulā (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu un Komisijas 2014. gada 11. marta Deleģētā regulā (ES) Nr. 907/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz maksājumu aģentūrām un citām iestādēm, finanšu pārvaldību, grāmatojumu noskaidrošanu, nodrošinājumu un *eur*o izmantošanu”.

5. Aizstāt 15.panta otrajā daļā vārdus un skaitļus “Komisijas 2006. gada 21. jūnija regulas (EK) Nr. 885/2006, ar ko nosaka sīki izstrādātus noteikumus par to, kā piemērot Padomes regulu (EK) Nr. 1290/2005 attiecībā uz maksājumu aģentūru un citu struktūru akreditāciju un ELGF un ELFLA grāmatojumu noskaidrošanu, 3. pantā” ar vārdiem un skaitļiem “Komisijas 2014. gada 11. marta Deleģēto regulu (ES) Nr. 907/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz maksājumu aģentūrām un citām iestādēm, finanšu pārvaldību, grāmatojumu noskaidrošanu, nodrošinājumu un *euro* izmantošanu”.

Zemkopības ministrs Jānis Dūklavs